**Predsjednik Vlade Duško Marković**

**Obraćanje prilikom puštanja u pogon linije za flaširanje**

**„13. Jul – Plantaže“ – 13. Jun 2018. 11:00**

Uvaženi domaćini,

Dame i gospodo,

Zadovoljstvo mi je što upravo danas, u jubilarnoj godini naših Plantaža, imamo priliku da svjedočimo investiciji ove kompanije, vrijednoj 3 miliona eura.

Nova tehnološka linija kapaciteta 10.000 litara na sat, omogućiće efektivniji proces flaširanja i kontrole kvaliteta, i obezbijediti adekvatan odgovor dinamičnim zahtjevima narastrajućeg tržišta.

Upravo ovakve investicije u proizvodnju i realnu ekonomiju, treba da obezbijede dinamičan i održiv rast naše ekonmije koja je u prošloj godini zabilježila jednu od najviših stopa rasta u Evropi.

Dinamični razvoj gotovo svih sektora privrede rezultirao je povećanjem zaposlenosti i višem standardu života naših građana. Ekonomski pokazatelji za prvi kvartal ukazuju da ćemo prošlogodišnju stopu ekonomskog rasta dostignuti, a moguće i nadmašiti u ovoj godini.

A proizvodnja vina je, sama po sebi, naša važna privredna grana, koja doprinosi daljem snaženju ekonomije, i ukupnom razvoju. Tokom više od pola vijeka Plantaže su unapređivale svoje proizvodne kapacitete, povećavale proizvodnju, i osvajale nova tržišta.

Na taj način ova kompanija, i brend koji je ona izgradila, jačali su i Crnu Goru. Vina standardizovanog kvaliteta, proizvedena u našim poljima i podrumima, nalaze se na trpezama više od 40 zemalja.

Dragi prijatelji,

Poznato je i da vino ne čini samo njegov kvalitet. Njega umnogome bogati i njegova priča – a vina crnogorskih Plantaža zasigurno imaju svoju istoriju, i svoju priču.

O njoj ponosno svjedoči 11 miliona čokota vinove loze, najvećeg pojedinačnog evropskog vinograda, i 55 godina neprekidnog savezništva sa posnom i kamenitom zemljom Ćemovskog polja.

I zato je poruka iz ove kompanije nikada jasnija – bez ulaganja u znanje i u nove tehnologije, ne možemo biti konkurentni i očekivati bolju i sigurnu poziciju na tržištu.

Samo domaćinski odnos prema potencijalima koje imamo, i ulaganje u čovjeka i prirodu kao najvažnije resurse – i Plantažama, ali i svakom individualnom proizvođaču vina u Crnoj Gori, mogu garantovati uspjeh.

Vlada je čvrsto opredijeljena da ruku pod ruku sa privredom doprinosi konkuretnijem tržištu rada, i snažnijoj ekonomskoj aktivnosti. Posebno ćemo biti fokusirani na oblasti u kojima Crna Gora ima komparativne prednosti: turizam, eneregetiku, i proizvodnju hrane i pića.

Na kraju, uvjeren da možemo i više i bolje, čestitam jubilej kompaniji Plantaže i želim da – kao i vino koje prave – iz godine u godinu postaju još bolji!

Hvala vam na pažnji!